กยศ.ตามหนี้เพิ่มยอดพุ่ง3หมื่นล้าน
กยศ.เผยผลการหักเงินเดือนองค์กรปกครองส่วนท้องถิ่นทั่วประเทศ เอกชนรายใหญ่ ทำทวงหนี้เพิ่มขึ้น
23 มี.ค. 2562

กยศ.เผยผลการหักเงินเดือนองค์กรปกครองส่วนท้องถิ่นทั่วประเทศ เอกชนรายใหญ่ ทำทวงหนี้เพิ่มขึ้น
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.)เปิดเผยว่า การที่กองทุนได้มีการหักเงินเดือนชำระหนี้จากกลุ่มข้าราชการและลูกจ้างที่ได้รับเงินเดือนผ่านระบบจ่ายตรงเงินเดือนและค่าจ้างประจำของกรมบัญชีกลางประมาณ 1.65 แสนราย ตั้งแต่เดือน ธ.ค. 2561 ทำให้มีการชำระหนี้กว่า 240 ล้านบาท/เดือน
นอกจากนี้ ในเดือน ก.พ.ผ่านมา กองทุนได้เริ่มหักเงินเดือนผู้กู้ยืมจำนวนกว่า 8 หมื่นราย ที่ทำงานอยู่ในองค์กรปกครองส่วนท้องถิ่นทั่วประเทศ ประกอบด้วย อบจ. เทศบาล อบต. กว่า 3,700 แห่ง และหน่วยงานภาคเอกชนรายใหญ่ 20 แห่ง ผ่านระบบรับชำระเงินคืนของกรมสรรพากร (e-PaySLF) ได้รับเงินชำระหนี้กว่า 134 ล้านบาท
ทั้งนี้ กองทุนได้รับความร่วมมือเป็นอย่างดีจากหน่วยงานต่างๆ โดยเฉพาะกรมสรรพากรที่มีส่วนช่วยในการพัฒนาระบบการรับชำระเงินคืนให้เป็นไปด้วยความเรียบร้อย ทำให้ผลการรับชำระหนี้ดีเป็นที่น่าพอใจ จากนี้กองทุนจะทยอยประสานการหักเงินเดือนหน่วยงานเพิ่มขึ้น โดยคาดว่าปีนี้กองทุนจะได้รับชำระหนี้เพิ่มขึ้นถึง 3 หมื่นล้านบาท